Komuniké

Ministerstvo financií Slovenskej republiky predložilo na rokovanie vlády Slovenskej republiky „Informáciu o stave budovania systému štátnej pokladnice k 30.6.2001“.

Informácia sumarizuje a stručne popisuje kľúčové úlohy, na realizácii ktorých sa v danom období pracovalo, resp. pracuje a ktoré nadväzujú na úlohy zabezpečované v predchádzajúcom období.

Za obdobie od 1. 1. 2001 do 30. 6. 2001 boli postupne realizované tieto kľúčové aktivity:
•	implementácia pilotného projektu funkcie „Riadenie výdavkov a predbežná (ex-ante) kontrola“,
•	začatie projektu rozšírenia rozpočtového informačného systému na všetky účtovné jednotky v rámci verejnej správy (s výnimkou miest a obcí),
•	pokračovanie verejného obstarávania formou rokovacieho konania so zverejnením na dodávku informačného systému štátnej pokladnice,
•	príprava novely zákona č. 42/1993 Z. z. o štátnej pokladnici a súvisiacich zákonov,
•	príprava zriadenia Agentúry pre riadenie dlhu a likvidity.